《游长山灵渊庙》
元代·龚璛

胜日携尊远，前冈缘路深。轻舆容岁暮，众木耿岚阴。

勺水神龙宅，龛灯古佛心。悠然无与晤，欣会在冲襟。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。